ሀገር አቀፍ የፖለቲካ ፓርቲዎች ምርጫ ህግና በሌሎችም አጀንዳዎች ላይ ተወያዩ
ሀገር አቀፍ የፖለቲካ ፓርቲዎች አደራጅ ኮሚቴ ባቀረበው የምርጫ ህግና በሌሎችም የተደራጁ አጀንዳዎች ላይ ውይይት ዛሬ አድርገዋል ።አደራጅ ኮሚቴው ባቀረበው የተመረጡ 13 የመደራደሪያ አጀንዳዎችን 17 ሀገር አቀፍ የፖለቲካ ፓርቲዎችም በአጀንዳዎቹ ላይ እየተወያዩ ነው።ከአጀንዳዎችም ውስጥ በዋናነት የምርጫ ህግ የሚገኝበት ሲሆን፤በዚሁም አጀንዳ ስር የ1999 የምርጫ ህግ፣ በ2002 የወጣው የፖለቲካ ፓርቲዎች የስነ ምግባር አዋጅ እና በ2000 የወጣው የፖለቲካ ፓርቲዎች ምዝገባ አዋጅ ለድርድርመቅረባቸውን ነው የተመለከተው ።ለድርድር ከቀረቡት ፓርቲዎች ውስጥ 16ቱ የፖለቲካ ፓርቲዎች ከኢህአዴግ ጋር ለመደራደር ከቀረቡት አዋጆች ውስጥም የጸረ ሽብር ህግ ላይ ዋንኛው መሆኑን ነው የተገለጸው፡፡እንዲሁም ከ6 እስከ 10 የሚደርሱ ፓርቲዎች በአስቸኳይ ጊዜ አዋጁ፣ በብዙሃን መገናኛ አዋጅ፣  በበጎ አድራጎት ድርጅቶች ማደራጃ አዋጅ፣ በንግድ፣ በኢንቨስትመንት እና ፋይናንስ ህጎች ለመደራደር እንደሚፈልጉ አመልክተዋል ።ዘጠኝ ፓርቲዎች ደግሞ የህገ መንግስቱን ማሻሻያ የሚለውን ለድርድር ያቀረቡት አጀንዳ ነው።ከእነዚህ ፓርቲዎች ስምንቱ በህገ መንግስቱ አንቀጽ 39 ብሔሮች፣ ብሔረሰቦች እና ህዝቦች የራስን እድል በራስ የመወሰን መብት እስከ መገንጠል በሚለው ጉዳይ ላይ ለመነጋገር ጠይቀዋል ።ተፎካካሪ የፖለቲካ የዴሞክራሲ እና ሰብዓዊ መብት ተቋማት አወቃቀር እና አፈጻጸም ላይም 15 ፓርቲዎች ከኢህአዴግ መደራደር እንደሚፈልጉ አስታውቀዋል።ፓርቲዎች የፖለቲካ እና የህሊና እስረኞች የሚል አጀንዳንም ይዘው ከኢህአዴግ ጋር መደራደር እንደሚፈልጉ ገልጸዋል ።በተጨማሪም የፌደራል መንግስት አወቃቀር እና የክልሎች አወቃቀርን የተመለከተው አንቀጽ 46 እንዲሁም የጠቅላይ ሚኒስትሩን ስልጣን የሚደነግገውን አንቀጽ 72 ለመደራደር የተወሰኑ ፓርቲዎች በአጀንዳ እንዲያዝላቸው ሃሳባቸውን አቅርበዋል ።የፌደራል መንግስት አወቃቀርን ዘጠኝ ፓርቲዎች ለድርድር በአጀንዳነት አቅርበዋል፡፡ ስምንት ፓርቲዎች ደግሞ ብሄራዊ መግባባት እና እርቀ ሰላም ጉዳይ አጀንዳን ለድርድር እንዲቀርብ ነው ያመለከቱት ።የኢትዮጵያ ስያሜ የኩሽ ምድር የሚለው ቢሆን፤ የሶማሊያ በርበራ ወደብን ከሶማሌ ላንድ ቀምተን የኛ ማድረግ አለብን የሚለው ሀሳብ ከገዳ ስርዓት አራማጅ ፓርቲ ቀርቦ ሰፊ ውይይት ተደርጎበታል ፡፡በኦሮሞ ህዝብ የመገንጠል ዙሪያ ላይም ከኢህአዴግ ጋር ልንደራደር ይገባል ያለው ደግሞ መላው ኦሮሞ ህዝብ ዴሞክራሲ ፓርቲ ነው ።የኢህአዴግ ጽህፈት ቤት ኃላፊ አቶ ሽፈራው ሽጉጤ ባቀረቡት የመቋጪያ ንግግርም “የኢትዮጵያን ስያሜ የኩሽ ምድር ብሎ መሰየም፣ የኦሮሞን ህዝብ የህዝበ ውሳኔ መመልከት፣ የሶማሌ ላንድን የበርበራ ወደብ ሉዓላዊ ከሆነች ሀገር መንጠቅ እዚህ ያሉ ፓርቲዎች ህጋዊ ስልጣንም መብትም አይደለም፤በዚህ ጉዳይ ላይ አንደራደርም!” ሲሉ ነው ያስገነዘቡት ፡፡ሀገር አቀፍ ፖለቲካ ፓርቲዎቹ ሌሎች ቀሪ የመደራደሪያ አጀንዳዎችን ተወያይተው ለማጽደቅ ሰኔ 12 ቀን 2009 ዓመተ ምህረት ለመገናኘት ወስነዋል (ኤፍ ቢ ሲ )፡፡